《书事呈元声如愚起莘三兄》
宋代·洪迈

隐吏朱墨暇，饱眠北窗风。
时呼方外客，逃暑尊酒中。
寂寞杜拾遗，四壁口不供。
坐取盘餐款，哀哉岂天穷。
何如平生友，磁铁间不容。
每怀千里驾，今作五斗逢。
吏行散凫鹜，楸局收鸾龙。
共话十年旧，事往如飞蓬。
浮荣真一戏，何者为穷通。
应须河汉语，净冼芥蒂胸。
仆夫适在门，客醉尊亦空。
更为后日约，乃此芙蓉红。

作者简介：洪迈（1123——1202），南宋饶州鄱阳（今江西省上饶市鄱阳县）人，字景卢，号容斋，又号野处。洪皓第三子。官至翰林院学士、资政大夫、端明殿学士，副丞相、封魏郡开国公、光禄大夫。卒年八十，谥“文敏”。配张氏，兵部侍郎张渊道女、继配陈氏，均封和国夫人。南宋著名文学家。